ການປະທ້ວງ ຮູບເງົາໝິ່ນປະໝາດ ອິສລາມ ຍັງດໍາເນີນ ຕໍ່ໄປ
ຕໍາຫຼວດໄດ້ປະທະກັບພວກປະທ້ວງ ທີ່ນະຄອນຫຼວງປາກີສຖານ ບ່ອນທີ່ພວກນັກສຶກສາ ປະມານ 1,000 ຄົນ ພະຍາຍາມບຸກເຂົ້າ ໄປໃນບໍລິເວນສະຖານທູດ ແລະຫ້ອງການລັດຖະບານ.
ການປະທ້ວງຕໍ່ຕ້ານການໝິ່ນປະໝາດພະສາສະດາມູຮໍາມັດ ຍັງດໍາເນີນສືບຕໍ່ໄປ ໂດຍທີ່ພວກເດີນຂະບວນພາກັນປະທ້ວງ ຄັດຄ້ານຕໍ່ທັງຮູບເງົາຕໍ່ຕ້ານສາສະໜາອີສລາມທີ່ສ້າງຂຶ້ນຢູ່ໃນ ສະຫະລັດ ແລະຮູບກາຕູນລໍ້ລຽນທີ່ລົງພິມ ຢູ່ໃນວາລະສານ ແບບສຽດສີຂອງຝຣັ່ງນັ້ນນໍາ ຕໍາຫຼວດໄດ້ປະທະກັບພວກປະທ້ວງທີ່ນະຄອນຫຼວງອີສລາມາບັດ ຂອງປາກີສຖານ ບ່ອນທີ່ພວກນັກສຶກສາປະມານ 1,000 ຄົນ ພະຍາຍາມບຸກເຂົ້າໄປໃນເຂດບໍລິເວນທີ່ເປັນສະຖານທູດ ແລະຫ້ອງການລັດຖະບານຕ່າງໆນັ້ນ ພວກປະທ້ວງຫຼາຍຮ້ອຍຄົນກໍພາກັນເດີນຂະບວນຢູ່ໃນນະຄອນຫຼວງອັຟການີສຖານ ພ້ອມກັບ ຮ້ອງໂຮຄໍາຂວັນຕໍ່ຕ້ານອາເມຣິກາ ໃນລະຫວ່າງການປະທ້ວງຢ່າງສັນຕິນັ້ນ ສ່ວນທີ່ອິຣ່ານ ພວກນັກສຶກສາ ໄດ້ຮ້ອງໂຮວ່າ ຝຣັ່ງຕ້ອງຕາຍ ພ້ອມທັງ ສະຫະລັດນັ້ນນໍາ ເວລາພວກເຂົາເຈົ້າປະທ້ວງຢູ່ນອກບໍລິເວນສະຖານທູດ ຝຣັ່ງທີ່ນະຄອນຫຼວງເຕຫະຣ່ານ ວາລະສານລາຍສັບປະດາ Charlie Hebdo ໄດ້ພິມເຜີຍແຜ່ຫຼາຍໆຮູບຂອງພະສາສະດາ ມູຮໍາມັດ ໃນສະບັບປະຈໍາວັນພຸດວານນີ້ ໂຮມທັງຮູບໂປ້ຫຼາຍໆຮູບຂອງພະອົງນໍາ ເພື່ອຮັບມືກັບການເຄື່ອນໄຫວຂອງວາລະສານຝຣັ່ງດັ່ງກ່າວ ລັດຖະບານ ຝຣັ່ງໄດ້ປະກາດ ປິດສະຖານທູດ ສະຖານກົງສຸນ ສູນວັດທະນະທໍາ ແລະໂຮງຮຽນຫຼາຍແຫ່ງຂອງຕົນໃນ 20 ປະເທດໃນວັນສຸກມື້ອື່ນນີ້ ເພື່ອເປັນ ການເອົາມາດຕະການປ້ອງກັນໄວ້ລ່ວງໜ້າ